《书生入戎马之场歌赠夏继先兼送还镇海安》
明代·释今无

君不见当年班生投笔起，骞腾宝剑驱千里。风云气节相激昂，富贵功名堪自取。

伏生九十诵陈经，烈士敲碎玉壶冰。壮心不使暮年惜，绿发成名入青冥。

我观夏生骨节奇，青衫弃却扬清徽。龙骧凛凛誇逸足，双瞳闪闪长庚微。

经学丹青精以练，杜公武库何须羡。赞匡果毅取临时，金刚玉润如轰电。

横海楼船见大旌，修成战具东瓯平。铜柱界边宽眼力，吟成好句彻沧溟。

两年驻纛五羊东，扁舟萧寺时相逢。笑语但看鸥鸟下，此心不向时人通。

牛头道者智威师，重岩学道悬雕弓。今日送君归旧镇，疮痍息后期芳踪。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。